b'\n_START_ARTICLE_\nSilistra\n_START_SECTION_\nAntikken og middelalderen\n_START_PARAGRAPH_\nSilistra ble grunnlagt av romerne i 29 p\xc3\xa5 en tidligere keltisk bosetting. De kalte stedet Durostorum (eller Doroststorum) og gjorde det til et viktig milit\xc3\xa6rlager, havn og veiknutepunkt. Etter dakerkrigene til keiser Trajan (keiser 98-117) var Legio XI Claudia stasjonert p\xc3\xa5 stedet for \xc3\xa5 sikre donaugrensen. Under keiser Gordian III (keiser 238-244) var Silistra utsatt for hyppige angrep av gotere, karpere og sarmatere. Den ble et viktig mili\xc3\xa6rt senter i Moesia og utviklet seg til by under Marcus Aurelius. Allerede under keiser Decius (keiser 249-251) ble byen angrepet av gotere og karpere som gikk over Donau og rykket frem gjennom Moesia og Trakia. I forbindelse med disse kampene falt Decius i 251 i slaget ved Abrittus. Ogs\xc3\xa5 under keiser Aurelian (keiser 270-275) kom det til konfrontasjoner med karperne i Silistraregionen. 272 slo Aruelian goterne som var ledet av kong Cannabaudes, men trakk seg likevel tilbake fra den romerske provinsen Dakia, nord for Donau. Silistra ble dermed p\xc3\xa5 nytt en grenseby. 388 ble byen bispesete. Den vestromerske feltherren Flavius A\xc3\xabtius, gjennom tidene den mest ber\xc3\xb8mte person fra Silistra blir f\xc3\xb8dt p\xc3\xa5 390-tallet i dav\xc3\xa6rende Durostorum._NEWLINE_Etter delingen av det romerske riket h\xc3\xb8rte Silistra til \xc3\x98stromerriket og senere til Det bysantinske riket. _NEWLINE_Da bulgarerne ekspanderte p\xc3\xa5 Balkan mot slutten av det 7. \xc3\xa5rhundret ble byen som da het Drastar del av det f\xc3\xb8rste bulgarske riket. Under Simeon I hadde byen strategisk betydning i forsvaret mot ungarerne. I 969 ble den som en av de f\xc3\xb8rste bulgarske festningene angrepet under erobringstoktene til Svjatoslav I av Kiev. Da Svjatoslavs ekspansjon truet den politiske balansen i regionen, grep Bysants ved keiser Johannes Tzimiskes(keiser 969-976) inn. I 971 var den \xc3\xb8stlige delen av det bulgarske riket erobret av bysantinerne og svjatoslav ble tvunget til retrett. Etter bysantinernes gjenerobring i 971 ble byen kalt Theodoroupolis, da bysantinerne tilskrev seieren den hellige Theodoros._NEWLINE_Etter 1186 ble Silistra del av det andre bulgarske riket. Dette besto til 1396 da det ble erobret av Det osmanske riket. Silistra ble en del av provinsen Rumelia og sete for sandsjaket Silistra som senere ble utvidet til en selvstendig provins.\n_START_SECTION_\nNyere tid\n_START_PARAGRAPH_\nUnder Krimkrigen mellom 14. april til 23. juni 1854 ble byen beleiret av russiske tropper. Russerne klarte imidlertid ikke \xc3\xa5 innta byen som ble forsvart av osmanske tropper under ledelse av general Omar Pasja. _NEWLINE_Silistra fikk som osmansk provins redusert sin st\xc3\xb8rrelse; distriktene Osjakov, Odessa og Bessarabia ble overf\xc3\xb8rt til det russiske riket i overgangen mellom det 18. og det 19. \xc3\xa5rhundret. Edirneprovinsen ble etablert i regionens s\xc3\xb8rlige omr\xc3\xa5der i 1830. I 1854 ble Silistra sammensl\xc3\xa5tt med byene Vidin og Ni\xc5\xa1 og innlemmet i Donauprovinsen samme \xc3\xa5r. Silistra ble i 1854 endelig degradert til et kaza-sentrum i Ruse oblast._NEWLINE_Mellom 1819 og 1826 var Eliezer Papo, en kjent j\xc3\xb8disk intellektuell, rabbi i Silistra. Papo gjorde byen kjent i det j\xc3\xb8diske samfunnet for\xc3\xb8vrig. Hans grav er fremdeles m\xc3\xa5l for pilegrimsreiser fra s\xc3\xa5vel Israel som Latin-Amerika._NEWLINE_I 1878 etter avslutningen av den russisk-tyrkiske krig_NEWLINE_ble Silistra inkludert i det autonome bulgarske fyrsted\xc3\xb8mmet, senere det bulgarske konged\xc3\xb8mmet. _NEWLINE_I mai 1913, etter mislykkede forhandlinger i London, aksepterte Bulgaria og Romania under en konferanse i Sankt Petersburg at byen og en 3 km\xc2\xb2 stor radius rundt denne skulle tilh\xc3\xb8re Romania._NEWLINE_Etter den andre Balkankrigen (16. juli til 18. juli 1913), medf\xc3\xb8rte Bukaresttraktaten (1913) Silistra og hele det s\xc3\xb8rlige Dobrudsja til Romania. _NEWLINE_Bulgaria fikk Dobrudsja tilbake etter den andre verdenskrigen ved Bukaresttraktaten (1918), der Romania overga seg til Sentralmaktene (herunder Bulgaria). Ved Traktaten fra Neuilly-sur-Seine (1919) som etterfulgte den andre verdenskrigen ble omr\xc3\xa5det returnert til Romania. _NEWLINE_Silistra fortsatte som del av Romania til den av aksemaktene underst\xc3\xb8ttede freden i Kraiova i 1940, da byen igjen ble del av Bulgaria. Denne avtalen ble bekreftet under Paristraktatene i 1947. Silistra var sentrum for det rumenske Durostor fylke mellom 1913 og 1938, bortsett fra perioden under bulgarsk styre fra 1916-1918. Mellom 1938 og 1940 var byen del av den rumenske provinsen \xc5\xa2inutul M\xc4\x83rii._NEWLINE_Det tidligere vilayet Silistra omfattet hele den nor\xc3\xb8dslige og \xc3\xb8stlige delen av dagens Bulgaria, det rumenske Dobrudsja og det ukrainske Budjak. Mellom 1913 og 1940 h\xc3\xb8rte Silistra og dagens bulgarske Dobrudsja til Romania.\n_START_SECTION_\nSilistra i kulturen\n_START_PARAGRAPH_\nDen tyrkiskf\xc3\xb8dte forfatteren Nam\xc4\xb1k Kemal skrev p\xc3\xa5 1850-tallet skuespillet Vatan Yahut Silistre ("Fedrelandet eller Silistra"). Verket som ble oppf\xc3\xb8rt f\xc3\xb8rste gang 1. april 1873, tilkjennega patriotiske og liberale ideer som sto i motstrid til de osmanske interessene. Kemal ble som f\xc3\xb8lge av dette deportert til Famagusta p\xc3\xa5 Kypros. Kemals forfatterskap ble til inspirasjon bl.a. for Kemal Atat\xc3\xbcrk.\n_START_SECTION_\nSeverdigheter\n_START_PARAGRAPH_\nByen Silistra er av den bulgarske turistunionen registrert som ett av de 100 fremste turistm\xc3\xa5l i Bulgaria. I omr\xc3\xa5det finnes en rekke spor fra romertiden. Fra det fjerde \xc3\xa5rhundret har byen et av Europas mest verdifulle veggmalerier. Endelig utgj\xc3\xb8r den osmanske festningen og det historiske museet viktige turisattraksjoner.\n_START_SECTION_\nSrebarna naturreservat\n_START_PARAGRAPH_\nS\xc3\xb8rvest for byen, langs Donau ligger Srebarna naturreservat. Naturreservatet er fra 1983 oppf\xc3\xb8rt p\xc3\xa5 UNESCOs liste over verdensarven.'